  Туспуктэм: Константин Соколов Наталия Сильвестрова «Куара» огинлэн удмурт клипъёс лэсьтонъя «Пус» лабораторияз дышетскисьёс съёмкаосты йылпумъязы. Туэ соос Ladi Sveti кырӟасьлы, «Азвесям» коллективлы но bobolenin рок-группалы клипъёс дасялозы. Ӵектос лулчеберет кичӧлтонъёсъя азьмуртлэн фондэзлэн юрттэтэныз быдэстӥське. Командаослэн ужамзы но съёмкаослэн кызьы ортчемзы сярысь ивортодэтъя «Удмуртия» агентстволы «Куара» огазеяськонлэн кивалтӥсез, лабораториын дышетӥсь но видеоужъёслэн режиссёрзы Владислав Степанов вераз. Клипъёсты куартолэзе-инвожое снимать каризы, котькудӥзлы кык-куинь нунал висъямын вал. Съёмкаос Ижкарын, Лудорвай музей-заповедникын, Пичи Пурга но Можга ёросъёсын ортчизы. Командалы но артистъёслы трос пӧртэм шуг-секытъёс пыр ортчоно луиз: уйзэ изьытэк но потӥзы, зор улын но котмылӥзы, быдэс нуналъёсын но ужаллязы. « Студентъёслы секыт сыӵе бадӟым сменаосын ужаны. Результат понна ми ужаськом туж кема, куддыръя со 12 часъем смена но луыны быгатэ. Соин ик татын кулэ не только морально, но и физически ваньзэ чиданы » Владислав Степанов, клипъёслэн режиссёрзы Фото: Константин Соколов Клипъёслэн продюсерзы «Пус» лабораторилэн кивалтӥсез Ольга Степанова луиз, режиссёр но монтаж лэсьтӥсьёслэсь ужзэс радъясь – Владислав Степанов, сценарист но режиссёрлэн юрттӥсез – Анастасия Шумилова, операторъёсын Пётр Иванов кивалтӥз. Со сяна, клипъёсты лэсьтонэ стилистъёс, костюмеръёс, визажистъёс, волонтёръёс пыриськизы. Дышетскисьёс котькуд клипез чебер пуктыны но отчы кыӵе ке малпан пыӵатыны тыршизы. Со понна соос съёмкаослы кема дыр ӵоже дасяськизы: актёръёс но массовка утчазы, пӧртэм интыосты эскеризы, реквизит бырйизы. « Реквизит котьку трос котькыӵе клипын, котькуд клиплы список кылдытӥське. Тужгес но секыт вал, малпасько, шедьтыны Азвесямлы дӥськут, «Удмурт чика» клиплы тоже секыт вал дӥськут шедьтыны, но, шумпотымон, вань партнёръёсмы. Кылсярысь, Татьяна Москвина милемлы сётӥз куд-ог диськутъёсты, клипын мед ваньмыз чебер адскоз шуыса » Владислав Степанов, клипъёслэн режиссёрзы Bobolenin группалы клипез тужгес но кема снимать каризы. Видеоын адямилэсь будэмзэ адӟыны луоз. Сое пыр-почгес возьматон понна съёмкаос пӧртэм интыосын радъяськизы, трос адямиез кыскизы, масштабной сценаос но вал. Озьы ик Ladi Sveti кырӟасьлы клипез лэсьтыку уно калыкен ужазы: « Ваньзэсты кулэ вал чебер дӥсяны, ваньзы сярысь малпаськыны: макияж, дӥськут, со сяна, движениос кыӵе соос карозы – трос юанъёс, кудъёссэ сэрттыны-пертчыны кулэ вал » Владислав Степанов, клипъёслэн режиссёрзы Фото: Максим Агафонов Таин «Пус» лабораторилэн ужез ӧз на быр – табере видеоосты монтировать кароно, соослэсь зэмос клип лэсьтоно. Дась ужъёсты сӥзьыл адӟыны луоз ни. Иворъёсты «Куара» огазеяськонлэн «ВКонтакте» мерлыко вотэсысь огинысьтыз эскерыны быгатӥськоды. Проектын тужгес но бадӟым шугъяськон коньдон вае. Туэ бюджет кык поллы ӧжытгес, нош клип куинь, пусъе Владислав Степанов. Клип лэсьтонэ трос уксё кошке, соин соос асьсэ кужымзэс но пыртӥзы. « Со сыӵе ӧр, кудӥз куре трос коньдон куре, коньдонтэк снимать карыны та ӧрын уз пӧрмы, яке со тунсыко но рос-прос уз луы. Нош милемлы кулэ, удмуртъёс сярысь тросгес адями мед тодоз » Владислав Степанов, клипъёслэн режиссёрзы Озьы ик снимать карись командаос туж бадӟым юрттэт мыло-кыдо адямиослэсь басьтӥзы: кин ке съёмкаосы пыриськиз, кин ке тӥрлыкъёс сётӥз, кин ке сюдӥз, машинаосын но юрттӥзы. « Одӥг предприниматель милемлы кузьмаз чечы, соин, мылкыд вань ке, быгатӥськоды со чечыез басьтыны, чечы туж умой. Вань уксё мыноз предпоказэ, предпоказын клипъёсты умойгес возьматыны быгатом » Владислав Степанов, клипъёслэн режиссёрзы Фото: Мария Дмитриева  «Пус» лаборатория толшорысен ужаны кутскиз, туэ со кыкетӥзэ радъяське. Студентъёс нырысь сценаристлэн, монтажёрлэн, операторлэн ужезлы дышетскизы, пӧртэм мастер-классъёсын тодон-валан люказы. Бӧрысь интенсиве пыриськизы, кытын ӵош ужазы, ӵош клипъёслы раскадровка лэсьтӥзы. Керетон но потылӥз, вера режиссёр, озьы ке но огкыл шедьтӥзы. Владислав Степанов ӵектослэсь кылэлыксэ но пайдазэ пусъе: « Выль егитъёс лыкто, соос тунсыкъясько удмурт движениен, удмуртлыкен, быгато возьматыны, удмуртэз ӟеч но меӵ луыны быгатэ шуыса» Владислав Степанов, клипъёслэн режиссёрзы Азьланяз ӵектосэз паськытатыны но фунн-угор инлыкен (статус) радъяны малпало. Тодэ вайытом, 2022-тӥ арын Куара» огинлэн «Пус» лабораторияз ньыль удмурт артистъёслы клипъёс дасязы. Тегъёс: крезьгур кырӟан видео егитъёс удмуртъёс Удмуртия  